《伏览吕侍郎丘员外旧题十三代祖历山草堂诗因书记事》
唐代·湛贲

名遂贵知己，道胜方晦迹。高居葺莲宫，遗文焕石壁。

桑田代已变，池草春犹碧。识曲遇周郎，知音荷宗伯。

调逸南平兆，风清建安迹。祖德今发扬，还同书史册。

作者简介：毗陵人，后徙宜春。初为州吏，发愤苦读，德宗贞元中登进士第。调江阴县主簿，权知无锡县，迁毗陵太守。工诗赋。